**ŠTATÚT**

**Rady vlády Slovenskej republiky pre Agendu 2030 pre udržateľný rozvoj**

schválený uznesením vlády Slovenskej republiky č. 350 z 24. júla 2017 a upravený Dodatkom č. 1 k Štatútu Rady vlády Slovenskej republiky pre Agendu 2030 pre udržateľný rozvoj schváleným uznesením vlády SR č. 220 z 9. mája 2018

**Článok 1**

**Úvodné ustanovenie**

Tento štatút upravuje postavenie, pôsobnosť, úlohy, zloženie a zásady  organizácie a činnosti Rady vlády Slovenskej republiky pre Agendu 2030 pre udržateľný rozvoj (ďalej len „rada“).

**Článok 2**

**Postavenie rady**

(1) Rada je zriadená podľa § 2 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

(2) Rada je odborný poradný, koordinačný a iniciatívny orgán vlády Slovenskej republiky (ďalej len „vláda“) pre otázky týkajúce sa implementácie Agendy 2030 pre udržateľný rozvoj (ďalej len „Agenda 2030“) a osobitne pre udržateľný regionálny a územný rozvoj vo vnútroštátnom ako aj medzinárodnom prostredí. Odborne garantuje tvorbu vízie a prierezových stratégií rozvoja Slovenskej republiky a nadväzujúcich národných priorít implementácie Agendy 2030, ako aj monitorovanie pokroku pri implementácii Agendy 2030 a nadväzujúcich prierezových dokumentov na národnej úrovni vrátane Národnej stratégie regionálneho a územného rozvoja do roku 2030.

(3) Rada sa pri svojej činnosti riadi Ústavou Slovenskej republiky, ústavnými zákonmi, zákonmi, ostatnými všeobecne záväznými právnymi predpismi, právne záväznými aktmi Európskej únie, medzinárodnými zmluvami, programovým vyhlásením vlády a uzneseniami vlády.

(4) Činnosťou rady nie je dotknutá pôsobnosť a zodpovednosť ministerstiev ani ostatných ústredných orgánov štátnej správy a partnerov pri plnení úloh súvisiacich s implementáciou Agendy 2030.

**Článok 3**

**Pôsobnosť rady**

1. Rada v rámci výkonu svojej činnosti najmä

1. koordinuje činnosť ministerstiev, územnej samosprávy, ostatných orgánov štátnej správy a partnerov pokiaľ ide o prípravu strategických materiálov, návrhov nariadení vlády a návrhov zákonov súvisiacich s implementáciou Agendy 2030 vrátane Národnej stratégie regionálneho a územného rozvoja SR do roku 2030,
2. integruje všetky dimenzie udržateľného rozvoja spoločnosti, prijíma odporúčania pre vládu na prijatie opatrení zameraných na zefektívnenie procesov implementácie Agendy 2030 a nadväzujúcich prierezových strategických dokumentov na národnej úrovni vrátane Národnej stratégie regionálneho a územného rozvoja do roku 2030 a monitoruje pokrok pri ich implementácií,
3. prerokúva a posudzuje plán aktivít v oblasti implementácie Agendy 2030 a nadväzujúcich prierezových strategických dokumentov na národnej a medzinárodnej úrovni vrátane Národnej stratégie regionálneho a územného rozvoja do roku 2030 a dohliada na plnenie úloh z tohto plánu,
4. sleduje pokrok v oblasti dosahovania cieľov udržateľného rozvoja Agendy 2030 a nadväzujúcich prierezových strategických dokumentov na národnej úrovni vrátane Národnej stratégie regionálneho a územného rozvoja do roku 2030 prostredníctvom monitorovania príslušných indikátorov,
5. využíva pri plnení svojich úloh poznatky a podnety ministerstiev a ostatných ústredných orgánov štátnej správy, územnej samosprávy a ďalších inštitúcií.

**Článok 4**

**Zloženie rady**

(1) Radu tvoria predseda rady, podpredseda rady, členovia rady a tajomník rady. Celkový počet členov rady je 33. Ak ide o ministrov, ktorí sú členmi rady, je členstvo v rade zastupiteľné štátnym tajomníkom daného ministerstva, z dôvodu neodkladných pracovných povinností ministra, pričom v ostatných prípadoch je členstvo nezastupiteľné.

(2) Predsedom rady je podpredseda vlády SR pre investície a informatizáciu.

(3) Podpredsedom rady je minister zahraničných vecí a európskych záležitostí Slovenskej republiky.

(4) Členovia rady sú:

1. minister financií Slovenskej republiky,
2. minister hospodárstva Slovenskej republiky,
3. minister dopravy a výstavby Slovenskej republiky,
4. minister školstva, vedy, výskumu a športu Slovenskej republiky,
5. minister zdravotníctva Slovenskej republiky,
6. minister práce, sociálnych vecí a rodiny Slovenskej republiky,
7. minister pôdohospodárstva a rozvoja vidieka Slovenskej republiky,
8. minister životného prostredia Slovenskej republiky,
9. minister vnútra Slovenskej republiky,
10. minister spravodlivosti Slovenskej republiky,
11. splnomocnenec vlády Slovenskej republiky pre rómske komunity,
12. splnomocnenec vlády Slovenskej republiky pre rozvoj občianskej spoločnosti,
13. splnomocnenec vlády Slovenskej republiky pre podporu najmenej rozvinutých okresov,
14. splnomocnenec vlády Slovenskej republiky pre výskum a inovácie,
15. predseda Štatistického úradu Slovenskej republiky,
16. zástupca Združenia miest a obcí Slovenska,
17. zástupca Únie miest Slovenska,
18. prezident Slovenskej rektorskej konferencie,
19. predseda Slovenskej akadémie vied,
20. riaditeľ odboru prevencie korupcie Úradu vlády Slovenskej republiky,
21. zástupca Platformy mimovládnych rozvojových organizácií,
22. zástupca Komory mimovládnych neziskových organizácií,
23. zástupca Republikovej únie zamestnávateľov,
24. zástupca Asociácie zamestnávateľských zväzov a združení.
25. zástupca Konfederácie odborových zväzov Slovenskej republiky,
26. zástupca ministerstva kultúry Slovenskej republiky,
27. zástupca ministerstva obrany Slovenskej republiky,
28. zástupca Úradu vlády Slovenskej republiky,
29. zástupca Združenia samosprávnych krajov SK 8,
30. zástupca Rady vlády Slovenskej republiky pre práva seniorov a prispôsobovanie verejných politík procesu starnutia populácie,
31. zástupca Rady vlády Slovenskej republiky pre ľudské práva, národnostné menšiny a rodovú rovnosť.

(5) Členstvo v rade je čestnou funkciou.

(6) Podpredsedu rady a členov rady vymenúva a odvoláva predseda rady.

(7) Členstvo v rade zaniká:

1. odvolaním na návrh vlády,
2. zánikom výkonu funkcie, ak je výkon tejto funkcie právnym dôvodom vzniku členstva v rade,
3. smrťou alebo vyhlásením za mŕtveho,
4. zrušením rady.

(8) Predseda rady môže vzhľadom na charakter prerokúvaných tém prizvať na zasadnutie rady aj ďalších zástupcov štátnej správy, územnej samosprávy, mimovládnych organizácií a významných odborníkov z teórie a praxe.

(9) Tajomník rady je zamestnanec Úradu podpredsedu vlády Slovenskej republiky pre investície a informatizáciu; tajomníka vymenúva a odvoláva predseda rady.

**Článok 5**

**Zasadnutia rady**

(1) Zasadnutia rady zvoláva a riadi jej predseda, v prípade jeho neprítomnosti podpredseda rady alebo ním poverený člen rady.

(2) Rada zasadá podľa potreby, spravidla raz za tri mesiace.

(3) Rada prijíma k prerokúvaným materiálom stanovisko vo forme uznesenia. Uznesenie rady má pre vládu odporúčací charakter.

(4) Rada je uznášaniaschopná, ak je prítomná nadpolovičná väčšina prizvaných členov s hlasovacím právom. Na prijatie uznesenia je potrebný súhlas nadpolovičnej väčšiny prítomných členov rady. Uznesenie je súčasťou záznamu zo zasadnutia rady. Každý z členov rady vrátane predsedu rady a podpredsedu rady má pri hlasovaní jeden hlas. V prípade rovnosti hlasov je rozhodujúci hlas predsedu rady, v prípade jeho neprítomnosti podpredsedu alebo člena rady povereného riadením zasadnutia.

(5) Rada na začiatku zasadnutia prerokuje návrh programu zasadnutia rady. Návrh programu môže rada doplniť alebo zmeniť na základe návrhu členov rady.

(6) Predseda rady môže rozhodnúť aj o rokovaní „per rollam“. Členovia rady sa k materiálu zaslanému „per rollam“ vyjadria písomne do desiatich pracovných dní od doručenia výzvy. V odôvodnených prípadoch môže byť táto lehota skrátená, prípadne predĺžená rozhodnutím predsedu rady. Predmetné zdôvodnenie musí byť priložené k výzve. Člen rady predkladá stanovisko pri hlasovaní písomnou formou „per rollam“ elektronickou poštou alebo iným vhodným spôsobom tajomníkovi rady v lehote určenej vo výzve. Ak člen rady v lehote určenej vo výzve nedoručí žiadne stanovisko, vyjadruje tým súhlas s prerokúvaným materiálom. Na prijatie uznesenia pri rokovaní „per rollam“ sa primerane vzťahuje odsek 4.

(7) Rada si schvaľuje rokovací poriadok, ktorý upravuje najmä priebeh jej zasadnutí, prijímanie rozhodnutí a doručovanie materiálov potrebných na zasadnutia rady jej jednotlivým členom. Návrh rokovacieho poriadku predkladá tajomník rady.

(8) Tajomník rady a prizvaní odborníci nemajú hlasovacie právo.

**Článok 6**

**Práva a povinnosti predsedu rady, podpredsedu rady, členov rady a tajomníka rady**

(1) Predseda rady

1. zvoláva zasadnutia rady,
2. vedie zasadnutia rady,
3. určuje program zasadnutí rady,
4. riadi činnosť rady,
5. navrhuje závery zo zasadnutí rady a schvaľuje záznam zo zasadnutí rady,
6. vydáva odporúčania ministerstvám a ostatným ústredným orgánom štátnej správy vo vzťahu k implementácií Agendy 2030 a nadväzujúcich prierezových strategických dokumentov na národnej úrovni vrátane Národnej stratégie regionálneho a územného rozvoja do roku 2030,
7. predkladá vláde SR uznesenia, návrhy, odporúčania a stanoviská rady
8. odporučí vláde SR návrhy, odporúčania a stanoviská rady určené na predloženie Národnej rade SR.
9. rozhodne o žiadosti podľa čl. 4 ods. 2.

(2) Predsedu rady v čase jeho neprítomnosti zastupuje v rozsahu jeho kompetencií podpredseda rady

(3) Podpredseda a členovia rady

1. zúčastňujú sa na zasadnutí rady s hlasovacím právom,
2. vyjadrujú sa k návrhu programu zasadnutí rady a k predloženým materiálom na zasadnutiach rady,
3. predkladajú návrhy, odporúčania a stanoviská z vlastnej iniciatívy a na základe rozhodnutia rady.

(4) Tajomník rady

1. organizačne a administratívne zabezpečuje činnosť rady,
2. zodpovedá za prípravu stanovísk a materiálov predkladaných na zasadnutia rady,
3. zabezpečuje vyhotovenie zápisníc a uznesení zo zasadnutí rady a zabezpečuje ich archiváciu.

**Článok 7**

**Organizačné a administratívne zabezpečenie činnosti rady a jej zasadnutí**

(1) Činnosť rady zabezpečuje sekretariát rady (ďalej len „sekretariát“). Sekretariát je zriadený na Úrade podpredsedu vlády Slovenskej republiky pre investície a informatizáciu (ďalej len „úrad“).

(2) Sekretariát zabezpečuje administratívne a technicko-organizačné úlohy spojené s činnosťou rady. Sekretariát je zodpovedný za:

1. organizačné a administratívne zabezpečenie rokovaní rady,
2. poskytovanie informácií o rokovaní a programe rokovania rady,
3. poskytovanie podkladov na rokovanie rady a ich zasielanie členom rady minimálne desať pracovných dní pred rokovaním,
4. zverejňovanie záznamu z rokovaní rady na internetovej stránke Úradu podpredsedu vlády Slovenskej republiky pre investície a informatizáciu,
5. vykonávanie ďalších činností podľa pokynov predsedu rady.

(3) Tajomník rady je zamestnancom úradu a nie je riadnym členom rady. Tajomník rady vyhotovuje a zasiela záznam zo zasadnutia rady všetkým členom rady. Záznam je následne zverejnený na internetovom portáli úradu.

(4) Výdavky spojené s činnosťou rady sa uhrádzajú z rozpočtovej kapitoly úradu.

**Článok 8**

**Pracovné skupiny**

Rada môže zriadiť pracovné a expertné skupiny, ktoré sa budú podieľať na príprave a posudzovaní materiálov predkladaných na zasadnutie rady a na úlohách súvisiacich s implementáciou a monitorovaním implementácie Agendy 2030. Rada sa zároveň pri svojej činnosti opiera o Pracovnú skupinu pre Agendu 2030 a Národný investičný plán.

**Článok 9**

**Účinnosť**

Tento štatút nadobúda účinnosť dňom jeho schválenia vládou.